***** ΚΑΝΟΝΙΣΜΟΣ (ΕΟΚ) αριθ. 1713/85 ΤΟΥ ΣΥΜΒΟΥΛΙΟΥ της 20ής Ιουνίου 1985 για την τροποποίηση του κανονισμού (ΕΟΚ) αριθ. 2969/83 σχετικά με τη θέσπιση έκτακτης επείγουσας δράσης για την κτηνοτροφία στην Ιταλία ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι ο κανονισμός (ΕΟΚ) αριθ. 2969/83 (3) προβλέπει στο άρθρο 2 τη χορήγηση ενίσχυσης για την μετατροπή σε μεσοπρόθεσμα δάνεια των βραχυπροθέσμων δανείων που έχουν συναφθεί πριν από τις 30 Νοεμβρίου 1983 για τις ανάγκες διαχείρισης των εκμεταλλεύσεων που αναφέρονται στο άρθρο 1· ότι οι περιορισμένες διαθεσιμότητες των γεωργικών πιστωτικών ιδρυμάτων ικανοποίησαν μόνο το ήμισυ σχεδόν των αιτήσεων που υποβλήθηκαν· ότι, κατά συνέπεια, η κατάσταση αυτή επέτρεψε τη χρησιμοποίηση μέρους μόνο των πιστώσεων που προβλέπονται στο άρθρο 4 του κανονισμού (ΕΟΚ) αριθ. 2969/83· ότι η πολύ δύσκολη κατάσταση που αντιμετωπίζουν οι κτηνοτρόφοι απαιτεί τη συνέχιση της προαναφερόμενης μετατροπής των δανείων με καλύτερους όρους για τους κτηνοτρόφους που δεν επωφελήθηκαν ακόμη από την κοινοτική αυτή δράση, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2969/83 τροποποιείται ως εξής: 1. Στο άρθρο 2, η ημερομηνία «30 Νοεμβρίου 1983» αντικαθίσταται από την ημερομηνία «1η Μαΐου 1985» και προστίθεται το ακόλουθο εδάφιο: «Εντούτοις, ένας κάτοχος γεωργικής εκμεταλλεύσεως μπορεί να τύχει ενίσχυσης μία μόνο φορά.». 2. Στο άρθρο 3, η παράγραφος 1 συμπληρώνεται με την ακόλουθη φράση: «ή μιας ενημέρωσης του προγράμματος που υποβάλλεται από την ιταλική κυβέρνηση πριν από την 1η Ιουλίου 1985 και εγκρίνεται από την Επιτροπή.» Άρθρο 2 Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 20 Ιουνίου 1985.

[Source: multi_eurlex | Tokens: 1864]